|  |
| --- |
| maj 2022 |
| KONTRAKTUDSTATIONERINGS- KONTRAKTEKSEMPEL PÅ LANGTIDSUDSTATIONERINGSKONTRAKT PÅ DANSK:Denne kontrakt tænkes anvendt ved udstationeringer af længere varighed, typisk mellem et og tre år, og hvor der generelt henvises til dansk lovgivning.  |
|  |
| KONTAKT[Skriv til Jura](https://ida.dk/kontakt/juridisk-raadgivning)+45 33 18 48 48 [Læs mere om kontrakten her](https://ida.dk/raad-og-karriere/arbejde-i-udlandet/ansaettelsesvilkaar-og-loen-for-udstationerede) | Kalvebod Brygge 31-331560 Københavnida.dk |

**U D S T A T I O N E R I N G S K O N T R A K T**

Mellem undertegnede

[*indsæt navn*]

[*indsæt adresse*]

[*indsæt by & postnummer*]

[*indsæt CVR-nummer*]

(herefter kaldet Virksomheden)

og medundertegnede

[*indsæt navn*]

[*indsæt adresse*]

[*indsæt by & postnummer*]

[*indsæt evt. CPR-nummer*]

(herefter kaldet Ingeniøren)

indgås følgende:

# 1. Tiltrædelsesdato og periode

1.1 Virksomheden udstationerer Ingeniøren med virkning fra d. (dato, år) som (stillingbetegnelse) i (by, land).

1.2 Udstationeringen ophører uden yderligere opsigelse fra nogen af parter­nes side d. (dato, år), med mindre der senest fire måneder inden er truffet aftale om en forlængelse.

1.3 Med hensyn til ansættelse ved/juridisk tilknytning til virksomhedens afdeling i Danmark under udstationeringen gælder at …

1.4 Ingeniørens funktionærlovsmæssige anciennitet regnes fra d. (dato, år).

1.5 Enhver ændring eller tilføjelse til nærværende aftale skal foreligge skriftligt.

**2. Arbejdssted og arbejdsopgaver**

2.1 Arbejdsstedet er (selskab, by. land). Ingeniøren skal beskæftige sig med opgaver inden for … . De konkrete arbejdsopgaver vil være … /følger af den stillingsbeskrivelse, der er udleveret sammen med denne kontrakt.

2.2 Ingeniøren refererer til (nærmeste foresatte), og Ingeniørens kompetence omfatter … /følger af den udleverede stillingsbeskrivelse.

2.3 Om kontor- og sekretærfaciliter er aftalt …

**3. Løn og pensionsforhold**

3.1 Den månedlige løn udgør et beløb svarende til xx DKK. Lønnen udbetales månedsvis forud/bagud i (valuta) og er til disposition d. xx. i hver måned. Efter Ingeniørens valg indbetales hele lønnen på en af Ingeniøren anvist konto i et pengeinstitut i udstationeringslandet eller den opdeles således at xx% indbetales i udstationeringslandet og yy% for virksomhedens regning anvises til en konto i Danmark.

3.2 Der ydes endvidere et månedligt udstationeringstillæg svarende til xx DKK. Tillægget udbetales sammen med lønnen.

3.3 Lønnen reguleres hvert år d. (dato). Ved væ­sent­lige ændringer i de i punkt 2.1 nævnte arbejdsvilkår og ar­bejds­opgaver samt ved væsentlige udsving i forbrugerpriser og øvrige leveomkostninger i udstationeringslandet optages lønnen til forhandling mellem parterne. Ved valutakursudsving på mere end 2 % mellem DKK og (valuta) reguleres lønnen tilsvarende med virkning fra den måned, hvor Ingeniøren fremsætter begæring herom.

3.4 Der etableres en pensionsordning i (pensions­kasse), hvortil virksom­heden indbetaler 10% og Ingeniøren 5% af den i dan­ske kroner i punkt 3.1 og 3.2 nævnte løn (inkl. tillæg). Pensionsbidragene indbetales af virksomheden til (pensionskasse) må­nedsvis forud/bagud i danske kroner.

3.5 Med hensyn til indkomstskat har parterne aftalt følgende: …

3.6 Hvis Ingeniøren er nødt til at forlade udstationeringslandet inden frihed for dansk indkomstskat er endeligt opnået (sædvanligvis 6 måneder efter udstationeringens begyndelse), vil lønnen for perioden i udstationeringslandet blive efterreguleret således, at Ingeniøren og dennes husstand måned for måned i udstationeringsperioden har samme nettoløn (efter skattetræk), som han/hun havde umiddelbart inden udstationeringen.

3.7 Forud for udstationeringen samt under og efter denne har Ingeniøren ret til for virksomhedens regning at søge revisorbistand med henblik på at få rådgivning om skat og privatøkonomi.

**4. Arbejdstid og merarbejde**

 *Alternativ 1 – Godtgørelse af merarbejde* [*NB: Slet det alternativ, der ikke anvendes*]

4.1 Den ugentlige arbejdstid udgør xx ti­mer, incl. yy timers daglig frokost­pause. Ar­bejdstiden placeres fra mandag til fredag i tidsrummet mellem kl. xx og yy.

4.2 Arbejde udover xx timer pr. uge betragtes som merarbejde. Merarbejde opgø­res ved månedens udgang og honoreres særskilt efter reglerne i 4.3. Tid, der medgår til tjenesterejser og efteruddannelse, indregnes i opgørelsen over ar­bejdstid.

4.3 Merarbejde honoreres efter Ingeniørens valg med afspadsering eller overar­bejdsbetaling efter føl­gende regler: For overarbejde ydes erstatningsfrihed, svarende til overarbejdets omfang med tillæg af 50% eller en timeløn, der beregnes som den normale timeløn (1/x af den under pkt. 3.1 angivne månedsløn) med et tillæg af 50%. For merarbejde på lørdage, søn- og helligdage og andre i forve­jen aftalte fridage udgør tillæg­get 100%.

 *Alternativ 2 – Ingen godtgørelse af merarbejde (jobløn)* [*NB: Slet det alternativ, der ikke anvendes*]

4.4 Den ugentlige arbejdstid udgør xx timer, excl. yy timers daglig frokostpause, som Ingeniøren afholder for egen regning.

4.5 Overarbejde (arbejde ud over xx timer ugentligt) kan forekomme og vil ikke blive særskilt honoreret, idet der ved fastsættelsen af lønnen i pkt. 3 er taget højde herfor.

**5. Ferie og fridage**

5.1 Ingeniøren er berettiget til ferie i henhold til ferielovens regler med tillæg af x uger. Det i henhold til fe­rieloven særlige ferietillæg udbetales med x % af den i punkt 3.1 og 3.2 nævnte løn (inkl. tillæg). Ingeniøren er berettiget til løn under ferie fra tiltrædel­ses­tidspunktet, uden at have optjent ret hertil i henhold til feri­eloven. Ingeniøren er berettiget til erstat­ningsferie for dokumenteret sygdom af mere end en uges varighed under ferie.

5.2 Ved udstationeringens ophør er Ingeniøren berettiget til at få opsparede ikke-afholdte feriedage samt optjent feriegodtgørelse udbetalt inden tilbagevenden til Danmark.

5.3 Nationale hellig- og fridage i udstationeringslandet samt danske fri- og helligdage i forbindelse med påske, jul og nytår er fridage.

5.4 Ingeniøren modtager sædvanlig løn under sygdom.

5.5 Ingeniøren er berettiget til x dages frihed med løn ved min­dreårigt barns syg­dom samt til frihed med løn til egne og børns læge- og tandlægebesøg.

5.6 Der tilkommer Ingeniøren frihed med løn under efteruddannelse.

**6. Graviditet, barsel og adoption**

6.1 Ingeniøren er berettiget til orlov/fravær med henholdsvis uden løn i forbindelse med graviditet, barsel og adoption i samme omfang og efter samme regler som offentligt ansatte ingeniører jf. de til enhver tid gældende regler herom i overenskomsten mellem Finansministeriet og Ingeniørforeningen, IDA.

#### 7. Rejser og repræsentation

7.1 Virksomheden udleverer et kreditkort til Ingeniøren til udgifter til rejser og repræsentation i virksomhedens interesse.

7.2 I øvrigt godtgøres Ingeniørens udgifter til rejser og repræsentation i virksomhe­dens interesse under arbejdets udførelse under udstationeringen efter regning. For kørsel i egen bil ydes godtgørelse med DKK xx/km.

**8. Opsigelse**

8.1 Ingeniøren kan bringe både udstationeringen og ansættelsesforholdet til ophør med 1 måneds varsel og i henhold til funktionærlovens regler.

8.2 Virksomheden kan bringe både udstationeringen og ansættelsesforholdet til ophør i henhold til funktionærlovens regler, dog minimum med 3 måneders varsel.

8.3 Ingeniøren er berettiget til at bringe ansættelsesforholdet til ophør i tilfælde af, at virksomheden eller en del heraf overdrages eller ejerforholdet i virksomheden ændres væsentligt.

8.4 Såfremt ansættelsesforholdet bringes til ophør, er Ingeniøren og dennes familie berettiget til straks at blive overført til Danmark (jf. punkt 9) indtil ansættelsesforholdets udløb.

**9. Ekstraordinær opsigelse**

9.1 Ingeniøren kan bringe udstationeringen til ophør og er berettiget til straks at blive overført til Danmark indtil ansættelsesforholdets udløb i tilfælde af epidemi, krig, borgerkrig, borgerlige uroligheder eller tilstande, der kan ligestilles hermed.

**10. Fratrædelsesgodtgørelse**

10.1 Ingeniøren er ved udstationeringens udløb eller ved opsigelse fra virksomhedens side, der ikke skyldes Ingeniørens væsentlige misligholdelse af ansættelsesforholdet, berettiget til fratrædelsesgodtgørelse jfr. 10.2.

10.2 Fratrædelsesgodtgørelsen udgør et beløb svarende til en måneds løn pr. påbegyndt udstationeringsår.

10.3 Den i 10.2 nævnte månedsløn inkluderer alle tillæg og opgøres på fratrædelsestidspunktet. Fratrædelsesgodtgørelsen udbetales sammen med den sidste ordinære lønudbetaling.

**11. Ud og hjemrejse**

11.1 Virksomheden afholder udgifter til ud- og hjemrejser for Ingeniøren og dennes medrejsende familie.

11.2 Ingeniøren og dennes medrejsende familie har hvert år ret til to betalte flyrejser mellem arbejdslandet og Danmark t/r. Første rejse kan tidligst finde sted …

11.3 Ud og hjemrejser sker på følgende vilkår …

**12. Ekstraordinær hjemrejse**

12.1 Ingeniøren og dennes medfølgende husstand er berettiget til ekstraordinær betalt hjemrejse ved død eller livstruende sygdom i nærmeste familie, hvorved forstås egne og medfølgende ægtefælles/samlevers børn, søskende, forældre og bedsteforældre.

12.2 I sådanne tilfælde er Ingeniøren ligeledes berettiget til to ugers frihed med løn, ligesom virksomheden betaler for Ingeniøren og den medfølgende husstands udrejse, når udstationeringen atter genoptages.

12.3 Ingeniøren og dennes medfølgende husstand er ligeledes berettiget til ekstraordinær betalt hjemrejse, når udstationeringen er bragt til ophør før udløb enten som følge af Ingeniørens eller virksomheden ordinære eller ekstraordinære opsigelse.

12.4 I tilfælde af ophævelse af ansættelsesforholdet som følge af misligholdelse, er Ingeniøren og dennes medfølgende husstand ligeledes berettiget til ekstraordinær hjemrejse jf. 12.1 og 12.3, uanset om ophævelsen skyldes Ingeniørens misligholdelse.

**13. Sprogundervisning, tværkulturel træning og efteruddannelse**

13.1 Virksomheden sørger for den nødvendige sprogundervisning til Ingeniøren og dennes medfølgende husstand, både op til og under udstationeringen.

13.2 Virksomheden sørger for, at Ingeniøren og dennes eventuelle ægtefælle eller samlever deltager i et tværkulturelt træningsforløb inden udstationeringen.

13.3 Virksomheden sørger for, at Ingeniøren modtager den nødvendige efteruddannelse, som minimum hvad der svarer til to uger pr. år.

**14. Boligforhold**

14.1 Virksomheden sørger for, at der ved Ingeniøren og den medfølgende husstands ankomst i arbejdslandet stilles en bolig af god standard og passende størrelse og beliggenhed til rådighed.

**15. Boligudgifter og flytning**

15.1 Virksomheden betaler husleje, alle forbrugsudgifter (f.eks. varme, el, vand etc.) samt alle øvrige udgifter vedrørende den i punkt 14 nævnte bolig. Efter behov eller lokal sædvane betaler virksomheden endvidere for tjenestefolk og vagtpersonale.

15.2 Virksomheden afholder alle udgifter til henholdsvis flytning og opmaganisering af bohave. Ved udstationeringens afslutning betaler virksomheden ligeledes for hjemflytning af Ingeniørens bohave til Danmark, med mindre Ingeniøren væsentligt har misligholdt ansættelsesforholdet.

15.3 Afbrydes udstationeringen ekstraordinært, uden at dette skyldes Ingeniørens væsentlige misligholdelse af ansættelsesforholdet, og kan Ingeniøren ved hjemkomsten til Danmark ikke straks få rådighed over en passende bolig, afholder virksomheden udgifterne til en passende indkvartering (mindst svarende til et trestjernet hotel) af Ingeniøren og den medfølgende husstand, indtil en passende bolig er fundet, dog højest i tre måneder.

**16. Etablerings- og hjemflytningstillæg**

16.1 Virksomheden yder Ingeniøren et etableringstillæg på xx DKK. Efter udstationeringens ophør yder virksomheden endvidere et hjemflytningstillæg på xx DKK.

**17. Andre ydelser**

17.1 Virksomheden stiller fri bil (type/modelklasse/prisklasse) til rådighed for Ingeniøren og afholder alle udgifter forbundet med bilens drift. Virksomheden betaler alle udgifter til fastnettelefon/internet og en hjemmepc til Ingeniøren i dennes bolig samt en fri mobiltelefon og en bærbar computer. Virksomheden betaler for et avisabonnement efter Ingeniørens valg. Virksomheden betaler Ingeniørens abonnementer og kontingenter til …

17.2 Med hensyn til øvrige goder er følgende aftalt: xx.

**18. Familietillæg**

18.1 Virksomheden yder et månedligt tillæg på xx kr. til medfølgende ægtefælle eller samlever samt yy kr. til hvert medfølgende barn. Tillægget udbetales sammen med lønnen. En del af tillægget til den medfølgende ægtefælle/samlever kan efter nærmere aftale indsættes på en pensionsopsparing for den pågældende.

18.2 Virksomheden betaler indmeldelsesgebyr, skoleomkostninger, bøger etc. for Ingeniørens medfølgende børn samt udgifter til børnepasning.

**19. Social sikring**

19.1 Såfremt det er muligt, sørger virksomheden for, at Ingeniøren og dennes familie er omfattet af de sociale sikringsregler i Danmark eller udstationeringslandet.

19.2 Er Ingeniøren omfattet af de sociale sikringsregler i Danmark, udleverer virksomheden en bekræftelse herpå fra de danske sociale myndigheder inden afrejsen.

19.3 Er Ingeniøren omfattet af de sociale sikringsregler i udstationeringslandet, udleverer virksomheden en bekræftelse herpå fra udstationeringslandets sociale myndigheder samt en beskrivelse af dækningsomfanget inden afrejsen.

**20. Forsikringer**

20.1 Virksomheden betaler følgende forsikringer: Ansvar, arbejdsskade, gruppeliv, heltidsulykke, indbo, katastrofeforsikring, rejsegods, syge samt øvrige forsikringer, der måtte være nødvendige for at Ingeniøren i alle forhold er fuldt sikret og til enhver tid mindst stillet som hvis arbejdet havde været udført i Danmark og Ingeniøren havde bopæl i Danmark.

20.2 Virksomheden betaler følgende forsikringer for den medfølgende husstand: …

20.3 Virksomheden betaler følgende lovpligtige forsikringer i udstationeringslandet: …

20.4 Forsikringspolicerne udleveres til Ingeniøren inden afrejsen.

**21. Vilkår efter udstationeringen**

21.1 Senest seks måneder inden udstationeringens forventede ophør jfr. pkt. 1.2 indleder virksomheden og Ingeniøren drøftelser af, om udstationeringen skal forlænges. Det drøftes ligeledes hvilke opgaver virksomheden måtte have til Ingeniøren i Danmark efter udstationeringens planlagte ophør. Det er virksomhedens ansvar, at disse drøftelser færdiggøres senest fire måneder inden udstationeringens forventede ophør.

21.2 Efter udstationeringens ophør er i øvrigt følgende vilkår aftalt: …

**22. Dokumenter**

22.1 Virksomheden afholder alle udgifter til anskaffelse og eventuelle oversættelser for Ingeniøren og dennes husstand i forbindelse med pas, visum, arbejds- og opholdstilladelse, evt. nyt kørekort, vaccinationer og vacinationskort samt dåbs-, vielses- og straffeattester.

**23. Retsregler og værneting**

23.1 I øvrigt er funktionærloven, ferieloven, markedsføringsloven, loven om arbejdstageres opfindelser og andre danske retsregler gældende for ansættelsesforholdet.

23.2 Enhver uoverensstemmelse og tvist som følge af ansættelsesfor­holdet og nærværende kontrakt skal be­handles ved dansk værne­ting ved anvendelse af dansk ret.

23.3 Såfremt denne kontrakt er udfærdiget både på dansk og på et fremmedsprog og der er uoverensstemmelser mellem de to udgaver, skal den danske version nyde forrang.

\*\*\*\*\*

#### PARTERNES UNDERSKRIFTER

[*indsæt by*], den [*indsæt dag, måned, år*] [*indsæt by*], den [*indsæt dag, måned, år*]

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

[*indsæt navn på ingeniør*] For Virksomheden